ଭ୍ୟାକ୍ସିନ ନେବା ପରେ କେତେ ଜଣ ହୋଇଛନ୍ତି କରୋନା ପଜିଟିଭ୍ ? ସୂଚନା ଦେଲେ ସ୍ବାସ୍ଥ୍ୟ ମନ୍ତ୍ରଣାଳୟ - Prameya News7\nଭ୍ୟାକ୍ସିନ ନେବା ପରେ କେତେ ଜଣ ହୋଇଛନ୍ତି କରୋନା ପଜିଟିଭ୍ ? ସୂଚନା ଦେଲେ ସ୍ବାସ୍ଥ୍ୟ ମନ୍ତ୍ରଣାଳୟ\n21/04/2021 at 5:22 PM\nନୂଆଦିଲ୍ଲୀ ୨୧।୦୪ଃ କରୋନା ଭାଇରସ୍ ସଂକ୍ରମଣର ସଦ୍ୟତମ ପରିସ୍ଥିତିକୁ ନେଇ ସ୍ବାସ୍ଥ୍ୟ ମନ୍ତ୍ରଣାଳୟ ବୁଧବାର ସୂଚନା ଦେଇଛନ୍ତି। ମନ୍ତ୍ରଣାଳୟ ଅନୁଯାୟୀ, ଦେଶର ୧୪୮ ଜିଲ୍ଲା ସରକାରଙ୍କ ପାଇଁ ଚିନ୍ତାର କାରଣ ପାଲଟିଛି। ଏହି ଜିଲ୍ଲାଗୁଡିକରେ ପଜିଟିଭ୍ହାର ୧୫ ପ୍ରତିଶତ ଅଧିକ ରହିଛି। ସଂପ୍ରତି ଯେତିକି ଆକ୍ଟିଭ୍ କେସ୍ ରହିଛି ତାହା ଗତବର୍ଷ ତୂଳନାରେ ଦୁଇ ଗୁଣ ଅଧିକ ରହିଛି।\nମନ୍ତ୍ରଣାଳୟ କହିଛି ଯେ, ୭୪୦ ଜିଲ୍ଲାରୁ ୧୪୬ ଜିଲ୍ଲାରେ ପଜିଟିଭ୍ ହାର ୧୫ ପ୍ରତିଶତ ଅଧିକ ରହିଛି। ସବୁଠୁ ଗୁରୁତ୍ବପୂର୍ଣ୍ଣ କଥା କୋଭାକ୍ସିନର ଦ୍ବିତୀୟ ଡୋଜ୍ ନେବା ପରେ ୦.୦୪ ପ୍ରତିଶତ ଲୋକ କରୋନା ପଜିଟିଭ୍ ଚିହ୍ନଟ ହୋଇଥିବା ବେଳେ କୋଭିସିଲ୍ଡର ଦ୍ବିତୀୟ ଡୋଜ୍ ପରେ ପଜିଟିଭ୍ ଚିହ୍ନଟ ହୋଇଥିବା ଲୋକଙ୍କ ସଂଖ୍ୟା ୦.୦୩ ପ୍ରତିଶତ ରହିଛି।\nସ୍ବାସ୍ଥ୍ୟ ମନ୍ତ୍ରଣାଳୟର ସଚିବ ରାଜେଶ ଭୂଷଣ କହିଛନ୍ତି, ଦେଶରେ ମହାରାଷ୍ଟ୍ର, ଉତ୍ତର ପ୍ରଦେଶ, କର୍ଣ୍ଣାଟକ ଛତିଶଗଡ, କେରଳ ସବୁଠୁ ଅଧିକ ପ୍ରଭାବିତ ରାଜ୍ୟ। କେନ୍ଦ୍ରର ବିଶେଷ ନଜର ଏହି ରାଜ୍ୟଗୁଡିକ ଉପରେ ରହିଛି ଏବଂ ରାଜ୍ୟ ସହ ସ୍ଥିତି ନିୟନ୍ତ୍ରଣ ପାଇଁ କାମ କରାଯାଉଛି। ଦେଶରେ ବର୍ତ୍ତମାନ ସକ୍ରିୟ ଆକ୍ରାନ୍ତଙ୍କ ସଂଖ୍ୟା ୨୧ ଲକ୍ଷ ୫୭ ହଜାର ରହିଛି। କରୋନା ସଂକ୍ରମଣରେ ମୃତ୍ୟୁହାର ୧.୧୭ ପ୍ରତିଶତ ରହିଥିବା ବେଳେ ସୁସ୍ଥ ହାର ୮୫ ପ୍ରତିଶତ ରହିଛି।
